Republica Moldova
GUVERNUL
HOTĂRÂRE  Nr. HG10/2021
din 20.01.2021
pentru aprobarea Regulamentului cu privire
la activitatea grupului de lucru în domeniul
achizițiilor publice
Publicat : 05.02.2021 în MONITORUL OFICIAL Nr. 33-41 art. 45 Data intrării în vigoare
În temeiul art. 15 și art. 79 alin. (7) din Legea nr. 131/2015 privind achizițiile publice
(republicată în Monitorul Oficial al Republicii Moldova, 2018, nr. 424-429, art. 666), cu modificările
ulterioare, Guvernul HOTĂRĂŞTE:
1. Se aprobă Regulamentul cu privire la activitatea grupului de lucru în domeniul achizițiilor
publice (se anexează).
2. Se abrogă Hotărârea Guvernului nr. 667/2016 pentru aprobarea Regulamentului cu privire
la activitatea grupului de lucru pentru achiziții (Monitorul Oficial al Republicii Moldova, 2016, nr.
150, art. 711).
3. Prezenta hotărâre intră în vigoare la data publicării în Monitorul Oficial al Republicii
Moldova.
PRIM-MINISTRU INTERIMAR Aureliu CIOCOI
Nr. 10. Chişinău, 20 ianuarie 2021.
Aprobat
prin Hotărârea Guvernului nr. 10/2021
REGULAMENT
cu privire la activitatea grupului de lucru
în domeniul achizițiilor publice
I. DISPOZIȚII GENERALE
1. Regulamentul cu privire la activitatea grupului de lucru în domeniul achizițiilor publice (în
continuare – Regulament ) stabilește condiții generale și specifice privind crearea grupului de lucru
în domeniul achizițiilor publice (în continuare – grup de lucru ), care inițiază și desfășoară proceduri
de  atribuire  a  contractului  de  achiziție  publică  pentru  satisfacerea  necesităților  autoritățiicontractante sau asociației de autorități contractante, în condițiile în care nu apelează la un furnizor
de servicii de achiziții sau la o autoritate centrală de achiziție.
2. În cazul în care autoritatea contractantă apelează la un furnizor de servicii de achiziție sau
la o autoritate centrală de achiziție în scopul pregătirii și administrării procedurilor de achiziție
publică în numele și în beneficiul autorității contractante, atât furnizorul de servicii de achiziții, cât
și autoritatea centrală de achiziție respectă prevederile prezentului Regulament în numele autorității
contractante.
3. Grupul de lucru reprezintă un grup de specialiști în cadrul autorității contractante,
responsabili de orice decizie și măsură luată cu privire la achiziționarea bunurilor, serviciilor și
lucrărilor.
4. În exercitarea atribuțiilor, membrii grupului de lucru sunt autonomi, imparțiali și activează
în conformitate cu legislația. Se interzice exercitarea oricărei influențe cu scopul de a determina
membrii grupului de lucru să își îndeplinească atribuțiile contrar prevederilor legale.
II. COMPONENȚA GRUPULUI DE LUCRU
5. Grupul de lucru se formează printr-o decizie (ordin) sau dispoziție, în limitele personalului
scriptic, din cel puțin 5 membri permanenți, iar în cazuri temeinic justificate – din cel puțin 3
membri, inclusiv președintele și secretarul.
6. Autoritatea contractantă va nominaliza în decizie (ordin) sau dispoziție membrii supleanți,
care sunt numiți în cadrul grupului de lucru, în cazul imposibilității participării membrului titular.
7. Președintele grupului de lucru este conducătorul autorității contractante sau persoana
desemnată prin ordin de conducătorul entității.
8. Autoritatea contractantă este în drept să creeze mai multe grupuri de lucru pentru achiziții,
în funcție de domeniul în care se efectuează achiziția.
9. În componența grupului de lucru se includ funcționari și specialiști ai autorității contractante
cu experiență profesională în domeniu sau în alte domenii relevante achiziției.
10. În caz de asociere a mai multor autorități contractante, componența grupului de lucru se
stabilește printr-o decizie (ordin) sau dispoziție. În componența grupului de lucru se includ angajații
autorităților asociate, la solicitarea acestora.
11. În cazul achizițiilor complexe, cu multiple detalii tehnice, a căror evaluare necesită
calificări în domeniul specific achiziției, autoritatea contractantă este în drept să atragă în
componența grupului de lucru consultanți, specialiști și experți din domeniul respectiv. Grupul de
lucru va ține cont de punctul de vedere al consultantului, expertului sau specialistului și îl va
consemna în decizia de atribuire a contractului de achiziție publică/acordului-cadru.
12. Specialiștii, consultanții și experții sunt obligați să-și exprime, în scris, constatările cu
privire la aspectele specifice achiziției analizate, care sunt parte componentă a deciziei de atribuire
a contractului de achiziție publică/acordului-cadru sau de anulare a procedurii de achiziție.
13.  În  componența  grupului  de  lucru  sunt  incluși,  de  către  autoritatea  contractantă,
reprezentanți ai societății civile, în cazul în care a fost depusă o cerere scrisă în acest sens cu cel
puțin două zile înainte de data-limită de depunere a ofertelor. Reprezentanții societății civile nu pot
constitui mai mult de o treime din componența totală a grupului de lucru.14. Reprezentanții societății civile incluși în grupul de lucru au drept de vot consultativ sau
dreptul la opinie separată, care se expune în actul deliberativ al grupului de lucru respectiv.
15. Cererea prevăzută la pct.13 cuprinde: denumirea organizației, numele și prenumele
reprezentantului acesteia, copia documentului ce confirmă împuternicirile sau numele și prenumele
persoanei fizice; adresa juridică și poștală sau domiciliul; datele de contact, inclusiv adresa
electronică; procedura de achiziție la care se solicită să fie inclus în componența grupului de lucru.
16. În cazul în care cererea nu corespunde condițiilor prevăzute la pct. 15, autoritatea
contractantă restituie cererea respectivă în vederea întocmirii corespunzătoare a acesteia.
17. Reprezentanții societății civile sunt incluși în componența grupului de lucru pentru fiecare
procedură de achiziție publică în parte.
18. Grupul de lucru asigură înregistrarea cererilor menționate la pct. 13 și informează
reprezentanții societății civile de la care au parvenit astfel de cereri despre includerea/neincluderea
acestora în componența grupului de lucru, precum și despre data, locul și ora desfășurării tragerii la
sorți în cazul în care sunt depuse mai multe cereri, cu cel puțin o zi înainte de data-limită de
depunere a ofertelor.
19. Pentru efectuarea tragerii la sorți, grupul de lucru, în prezența reprezentanților societății
civile, pregătește bilețele într-un număr egal cu numărul acestora, le numerotează cu cifrele 1, 2, 3,
... n, le pune în plicuri și le introduce într-o urnă, al cărei interior este demonstrat în prealabil
tuturor reprezentanților pentru a se convinge că nu conțin și alte bilețele. Reprezentanții societății
civile, în prezența membrilor grupului de lucru, extrag pe rând câte un plic cu bilețele din urnă.
Tragerea la sorți se efectuează în ordinea depunerii de către aceștia a cererilor de participare.
Numărul extras contribuie la întocmirea clasamentului, în ordine crescătoare, conform căruia
reprezentanții societății civile sunt înscriși în componența grupului de lucru, începând de la
numerele 1, 2, 3, ... n, cu respectarea plafonului prevăzut la pct. 13.
20. În cazul reprezentanților societății civile absenți, plicul cu numărul de ordine va fi extras de
către președintele grupului de lucru sau de către un membru al grupului de lucru, fapt consemnat în
decizie.
21. Grupul de lucru întocmește un proces-verbal cu privire la clasamentul reprezentanților
societății civile, conform anexei nr. 1, care este semnat de către membrii grupului de lucru și de
către participanții prezenți la tragerea la sorți. Fiecărui participant la tragerea la sorți i se
înmânează câte o copie.
22. Reprezentanții societății civile sunt numiți în componența grupului de lucru printr-o decizie
(ordin) sau dispoziție emisă pentru fiecare procedură de achiziție în parte, care este publicată pe
pagina web oficială a autorității contractante și/sau afișată public în cadrul autorității contractante
cu cel puțin o zi înainte de data-limită de depunere a ofertelor.
23. Autoritatea contractantă aduce la cunoștința reprezentanților societății civile decizia
(ordinul) sau dispoziția emisă pentru participare în cadrul procedurii de achiziție.
24. Grupul de lucru se desființează sau i se modifică componența doar de către autoritatea
contractantă care l-a creat, prin emiterea unei decizii (ordin) sau dispoziții, după caz.
25.  Autoritatea  contractantă,  în  decizia  (ordinul)  sau  în  dispoziția  de  creare  a
grupului/grupurilor de lucru, stabilește expres atribuțiile fiecărui grup de lucru (dacă sunt create
două sau mai multe grupuri de lucru) și funcțiile fiecărui membru al grupului în parte, necesare a fiexercitate în cadrul procedurilor de achiziții publice.
26. În cazul în care unul dintre membrii grupului de lucru absentează, acesta este înlocuit cu
un membru supleant, care exercită funcțiile membrului absent. Efectuarea unei asemenea înlocuiri
se consemnează în procesul-verbal de deschidere a ofertelor/decizia grupului de lucru.
III. ATRIBUȚIILE GRUPULUI DE LUCRU
27. Președintele grupului de lucru îndeplinește următoarele atribuții:
1) examinează, concretizează și aprobă necesitățile autorității contractante de bunuri, lucrări și
servicii în limitele mijloacelor financiare repartizate în acest sens;
2) verifică, aprobă și semnează planurile anuale de efectuare a achizițiilor publice, anunțul de
intenție, anunțul/invitația de participare, documentația de atribuire, caietul de sarcini și alte
documente de achiziție necesare pentru inițierea și desfășurarea procedurilor de achiziție publică,
precum și pentru executarea contractelor/acordurilor-cadru;
3) examinează, evaluează și compară ofertele operatorilor economici prezentate în cadrul
procedurilor de achiziție publică în conformitate cu cerințele stabilite;
4) monitorizează executarea conformă a contractelor de achiziții publice/acordurilor-cadru și
aprobă rapoartele privind monitorizarea contractelor;
5) la decizia grupului de lucru, aplică sancțiuni pentru operatorul economic care nu a îndeplinit
sau a îndeplinit necorespunzător clauzele contractului.
28. Secretarul grupului de lucru îndeplinește următoarele atribuții:
1) examinează și concretizează necesitățile autorității contractante de bunuri, lucrări și
servicii, coordonându-le în limitele mijloacelor financiare repartizate în acest sens, și estimează
valoarea acestora;
2) întocmește și înaintează spre publicare anunțul de intenție privind achizițiile publice
preconizate de autoritatea contractantă, în cazurile prevăzute de legislație;
3)  asigură  publicarea  în  Buletinul  Achizițiilor  Publice  a  anunțului  privind  organizarea
consultării pieței, în cazul în care autoritatea contractantă a decis organizarea consultării pieței;
4) elaborează, modifică și publică planurile anuale de efectuare a achizițiilor publice;
5) elaborează documentația de atribuire și alte documente aplicabile în cadrul procedurilor de
achiziție publică în conformitate cu documentațiile standard aprobate;
6) atribuie codul CPV pentru obiectul achiziției conform Regulamentului privind Vocabularul
comun al achizițiilor publice (CPV), aprobat prin Hotărârea Guvernului nr. 339/2017;
7) întocmește anunțul de participare în cadrul procedurilor de achiziție publică și le înaintează
spre publicare în Buletinul Achizițiilor Publice;
8) întocmește invitația de participare și o transmite operatorilor economici, în cazurile
prevăzute de legislație;
9) întocmește Documentul unic de achiziții european în cadrul procedurilor de achizițiepublică,  în  conformitate  cu  condițiile  și  cerințele  autorității  contractante,  ținând  cont  de
complexitatea procedurii de achiziție publică;
10) întocmește procesul-verbal privind deschiderea ofertelor, cu excepția procedurilor de
achiziție publică organizate în cadrul Sistemului informațional automatizat „Registrul de stat al
achizițiilor publice”, cu depunerea ofertelor prin mijloace electronice;
11) întocmește și aduce la cunoștința operatorilor economici procesul-verbal al întrunirii cu
operatorii economici privind aspectele legate de documentația de atribuire;
12) examinează, evaluează și compară ofertele operatorilor economici prezentate în cadrul
procedurilor de achiziție publică în conformitate cu cerințele stabilite;
13) întocmește decizia de atribuire a contractului de achiziție publică/acordului-cadru sau de
anulare a procedurii de atribuire, decizia de modificare a contractului de achiziție publică/acordului-
cadru;
14) întocmește și publică în Buletinul Achizițiilor Publice darea de seamă privind procedura de
achiziție publică, precum și darea de seamă privind anularea procedurii de achiziție publică nu mai
târziu de data încheierii contractului/acordului-cadru sau de data emiterii deciziei de anulare a
procedurii de achiziție publică;
15) întocmește și publică în Buletinul Achizițiilor Publice anunțul de atribuire și anunțul de
modificare a contractului de achiziție publică/acordului-cadru;
16) întocmește, semestrial și anual, rapoarte privind monitorizarea contractelor de achiziție
publică, conform anexei nr. 2;
17) întocmește contractele de achiziții publice/acordurile-cadru care vor fi încheiate de
autoritatea contractantă cu operatorii economici;
18) întocmește și transmite documentele necesare, în cazurile prevăzute de legislație, pentru
includerea operatorului economic în Lista de interdicție a operatorilor economici în cazul îndeplinirii
necorespunzătoare a clauzelor contractuale;
19) păstrează și ține evidența tuturor documentelor din cadrul procedurilor de atribuire a
contractelor de achiziții publice/acordurilor-cadru;
20) întocmește Registrul de evidență a cererilor parvenite de la societatea civilă și Registrul de
înregistrare a ofertelor depuse de operatorii economici în cazurile în care autoritatea contractantă
nu solicită mijloace electronice de comunicare în procesul de depunere, conform clauzelor art. 33
alin. (7) și alin. (11) din Legea nr. 131/2015 privind achizițiile publice.
29. Membrii grupului de lucru îndeplinesc următoarele atribuții:
1) examinează și înaintează propuneri privind bunurile, lucrările și serviciile necesare,
coordonându-le în limitele mijloacelor financiare repartizate în acest sens, și estimează valoarea
acestora;
2) examinează și înaintează propuneri pentru completarea/modificarea planurilor anuale de
efectuare  a  achizițiilor  publice,  anunțului  de  intenție,  anunțului/invitației  de  participare,
documentației de atribuire, caietului de sarcini și altor documente de achiziție necesare pentru
inițierea și desfășurarea procedurilor de achiziție publică;3) examinează și înaintează propuneri în procesul de elaborare a documentației de atribuire și
altor  documente  aplicabile  în  cadrul  procedurilor  de  achiziție  publică  în  conformitate  cu
documentațiile standard aprobate;
4) examinează, evaluează și compară ofertele operatorilor economici prezentate în cadrul
procedurilor de achiziție publică în conformitate cu cerințele stabilite;
5)  atribuie  contracte  de  achiziții  publice  care  urmează  a  fi  încheiate  de  autoritatea
contractantă cu operatorii economici, respectând termenele de așteptare;
6) monitorizează executarea conformă a contractelor/acordurilor-cadru de achiziții publice;
7) examinează rapoarte de monitorizare transmise de către Agenția Achiziții Publice și
întreprinde măsuri referitoare la acestea.
IV. OBLIGAŢIILE GRUPULUI DE LUCRU
30. Membrii grupului de lucru au următoarele obligații:
1) să asigure eficiența achizițiilor publice pentru necesitățile autorității contractante;
2) să asigure participarea pe scară largă a operatorilor economici la procedurile de achiziție
publică în scopul asigurării concurenței;
3) să asigure obiectivitatea și imparțialitatea în cadrul procedurilor de achiziție publică;
4) să asigure transparența și publicitatea procedurilor de achiziție publică;
5) să asigure informarea operatorilor economici despre operarea modificărilor în documentația
de atribuire, precum și despre rezultatele procedurii de achiziție publică;
6) să asigure publicarea documentației de atribuire și a altor documente aferente procedurii de
achiziție în cadrul Sistemului informațional automatizat „Registrul de stat al achizițiilor publice” și,
după caz, în alte surse de informare;
7) să asigure utilizarea mijloacelor electronice în toate operațiunile de comunicare, cu excepția
situațiilor prevăzute de legislație;
8) să asigure menținerea integrității datelor și protejarea confidențialității ofertelor și a
cererilor de participare în toate operațiunile de comunicare, schimb și stocare de informații;
9) să examineze, să evalueze și să compare ofertele operatorilor economici în termenele și în
condițiile stabilite în documentația de atribuire;
10) să asigure operatorului economic posibilitatea de justificare a prețului anormal de scăzut;
11)  să  adopte  decizii  privind  atribuirea  și  modificarea  contractelor  de  achiziție
publică/acordurilor-cadru;
12) să adopte decizii privind anularea, din proprie inițiativă, a procedurii de atribuire a
contractului de achiziție publică/acordului-cadru, înainte de data transmiterii comunicării privind
rezultatul aplicării procedurii de achiziție publică, în conformitate cu prevederile art. 71 din Legea
nr. 131/2015 privind achizițiile publice;13) să asigure publicarea anunțului de atribuire și a anunțului de modificare a contractului de
achiziție publică/acordului-cadru în situațiile prevăzute de legislație, în termen de 30 de zile de la
adoptarea deciziei grupului de lucru;
14) să anunțe neîntârziat organele competente despre depistarea cazurilor de fraudă sau
corupție în procesul realizării procedurilor de achiziție publică;
15) să asigure remiterea dosarului achizițiilor publice, precum și a oricăror documente sau
informații aferente procedurii de achiziție, solicitate de către autoritățile competente;
16) să participe la ședințele de examinare a contestațiilor;
17) să execute deciziile Agenției Naționale pentru Soluționarea Contestațiilor prin care sunt
dispuse măsuri de remediere sau este anulată procedura de achiziție;
18) să întreprindă măsuri de remediere a abaterilor constatate de către Agenția Achiziții
Publice în rapoartele de monitorizare.
31. Secretarul grupului de lucru are următoarele obligații:
1) să transmită Agenției Achiziții Publice, în termen de 3 zile lucrătoare de la data adoptării
deciziei privind rezultatele procedurii de achiziție publică, decizia privind atribuirea contractului de
achiziție publică/acordului-cadru și/sau anularea procedurii de achiziție publică, precum și decizia
de modificare a contractului de achiziție publică/acordului-cadru;
2) să asigure întocmirea și păstrarea dosarului de achiziție publică pe un termen de 5 ani de la
inițierea procedurii de achiziție publică;
3) să asigure publicarea/încărcarea în Sistemul informațional automatizat „Registrul de stat al
achizițiilor publice” a tuturor documentelor aferente Documentului unic de achiziții european
prezentate de către operatorii economici până la emiterea deciziei grupului de lucru de atribuire a
contractului de achiziții/acordului-cadru sau de anulare a procedurii de achiziție;
4) să transmită, la solicitarea Agenției Achiziții Publice, în termen de cel mult 5 zile lucrătoare,
orice informație cu privire la procedurile de achiziții publice inițiate și desfășurate de autoritatea
contractantă, precum și cu privire la executarea contractelor de achiziții publice;
5) să asigure întocmirea dosarului achizițiilor publice, precum și a oricăror documente sau
informații aferente procedurii de achiziție publică;
6) să elibereze o recipisă prin care se confirmă recepționarea ofertelor depuse de către
operatorii economici în cazurile prevăzute la art. 33 alin. (7) și alin. (11) din Legea nr. 131/2015
privind achizițiile publice, pentru care se asigură înregistrarea ofertelor recepționate.
32. Membrii grupului de lucru își desfășoară activitatea în conformitate cu prevederile legale și
cu respectarea principiilor achizițiilor publice.
V. DREPTURILE GRUPULUI DE LUCRU
33. Grupul de lucru are următoarele drepturi:
1) să organizeze consultări ale pieței în cazul în care se urmărește achiziționarea unor
bunuri/servicii/lucrări cu grad sporit de complexitate tehnică, financiară sau contractuală ori dindomenii cu un progres tehnologic rapid;
2) în cazul în care informațiile sau documentele prezentate de către operatorul economic sunt
incomplete sau eronate, să solicite operatorului economic în cauză clarificări ori suplimentarea
informațiilor sau documentelor corespunzătoare în modul prevăzut de legislație;
3) în cazul în care apar incertitudini cu privire la eligibilitatea ofertantului/candidatului, să
solicite cooperarea acestuia și informațiile necesare de la autoritățile competente, inclusiv din
străinătate;
4) să inițieze procedura de includere a operatorului economic în Lista de interdicție a
operatorilor economici în cazul îndeplinirii necorespunzătoare a clauzelor contractuale.
VI. ACTIVITATEA GRUPULUI DE LUCRU
34. Ședința grupului de lucru este deliberativă dacă la ea este prezentă majoritatea membrilor
săi, iar decizia grupului de lucru se adoptă prin vot deschis, cu simpla majoritate de voturi. În cazul
în care membrii grupului de lucru nu sunt de acord cu decizia luată în cadrul ședinței, aceștia sunt
obligați să-și expună opinia separată în actul deliberativ al grupului respectiv, cu indicarea motivelor
clare ale dezacordului referitor la rezultatele procedurii de atribuire.
35. În momentul deschiderii ofertelor, grupul de lucru nu ia nicio decizie privind respingerea
sau determinarea ofertei ca fiind câștigătoare.
36. Fiecare membru al grupului de lucru semnează procesul-verbal de deschidere a ofertelor,
în cazul în care procedurile de achiziție nu se desfășoară prin intermediul Sistemului informațional
automatizat „Registrul de stat al achizițiilor publice”.
37. Fiecare membru al grupului de lucru semnează decizia de atribuire a contractelor, decizia
de modificare a contractului și, după caz, procesele-verbale aferente procedurii de achiziție publică,
precum și decizia de reexaminare a rezultatelor (ca urmare a raportului Agenției Achiziții Publice,
deciziei Agenției Naționale pentru Soluționarea Contestațiilor sau din proprie inițiativă) ori de
anulare a procedurii de achiziție publică.
38. Autoritatea contractantă, după aplicarea criteriului de atribuire, până la emiterea deciziei
de atribuire, solicită ofertantului clasat pe primul loc să prezinte documente justificative actualizate
prin care să demonstreze îndeplinirea criteriilor de calificare și selecție, în conformitate cu
informațiile cuprinse în Documentul unic de achiziții european, cu excepția procedurilor desfășurate
în mai multe etape, în cazul în care documentele justificative sunt solicitate înainte de transmiterea
invitațiilor pentru etapa a doua către candidații selectați în prima etapă.
39. Grupul de lucru descalifică ofertantul/candidatul în cazul în care informațiile cuprinse în
Documentul unic de achiziții european nu corespund cu documentele justificative prezentate.
40. Grupul de lucru descalifică ofertantul/candidatul în cazul în care acesta nu prezintă
clarificări sau nu completează informațiile ori documentele solicitate de autoritatea contractantă în
termenele stabilite.
41. Evaluarea ofertelor se finalizează odată cu adoptarea deciziei de atribuire a contractului de
achiziție publică/acordului-cadru sau de anulare a procedurii de atribuire.
42. După adoptarea deciziei de atribuire, dar până la intrarea în vigoare a contractului de
achiziție publică/acordului-cadru, grupul de lucru are dreptul de a anula, din motive întemeiate,decizia de atribuire, cu reluarea procedurii de evaluare, precum și transmiterea către Agenția
Achiziții Publice a deciziei de reevaluare. Motive întemeiate se consideră cazurile în care situațiile
indicate în art. 69 alin. (6) lit. a), b) și e) din Legea nr. 131/2015 privind achizițiile publice sunt
stabilite ulterior adoptării deciziei de atribuire.
43. Grupul de lucru examinează ofertele în mod confidențial și nu divulgă informația privind
examinarea, evaluarea și compararea ofertelor ofertanților sau persoanelor neimplicate oficial în
aceste proceduri sau în determinarea ofertei câștigătoare.
44. Grupul de lucru oferă informația privind desfășurarea procedurilor de achiziție publică, în
conformitate cu legislația din domeniul achizițiilor publice și al accesului la informație, după
adoptarea deciziei privind rezultatele procedurii de atribuire, dacă aceasta nu conține secrete
tehnice sau comerciale, precum și aspecte confidențiale ale ofertelor.
45. Grupul de lucru întocmește procesul-verbal cu privire la examinarea raportului de
monitorizare expediat de către Agenția Achiziții Publice. Procesul-verbal cu privire la toate
neconformitățile invocate în raport și măsurile întreprinse se expediază Agenției Achiziții Publice în
termen de 3 zile lucrătoare de la data recepționării raportului.
46. Grupul de lucru asigură monitorizarea executării contractelor de achiziție publică,
întocmind rapoarte în acest sens semestrial și anual, conform anexei nr. 2. Rapoartele respective
includ informații cu privire la etapa de executare a obligațiilor contractuale, cauzele neexecutării,
reclamațiile înaintate și sancțiunile aplicate, mențiuni cu privire la calitatea executării contractului
etc. Rapoartele sunt plasate pe pagina web oficială a autorității contractante, iar în lipsa acesteia –
pe pagina web oficială a autorității ierarhic superioare căreia i se subordonează sau a autorității
administrației publice locale de nivelul al doilea.
47. Încălcarea de către membrii grupului de lucru a prevederilor legislației în domeniul
achizițiilor publice atrage după sine răspunderea în conformitate cu legislația.
VII. CONFLICTUL DE INTERESE
48. Pe parcursul derulării procedurii de atribuire, grupul de lucru, consultanții, specialiștii,
experții și reprezentanții societății civile incluși în componența grupului de lucru au obligația de a
întreprinde măsurile necesare pentru a evita situațiile de natură să determine apariția unui conflict
de interese și/sau să realizeze o practică anticoncurențială.
49. Fiecare dintre membrii grupului de lucru, consultanții, specialiștii, experții și reprezentanții
societății civile incluși în componența grupului de lucru are obligația de a semna, pe propria
răspundere, la data deschiderii ofertelor o declarație de confidențialitate și imparțialitate, conform
anexei nr. 3, prin care se angajează să respecte necondiționat prevederile Legii nr. 131/2015 privind
achizițiile publice și prin care confirmă că:
1) nu este soț/soție, rudă sau afin, până la gradul al treilea inclusiv, cu una sau mai multe
persoane angajate ale ofertantului/ofertanților ori cu unul sau mai mulți fondatori ai acestora;
2) în ultimii 3 ani nu a activat în baza contractului individual de muncă sau a altui înscris care
demonstrează relațiile de muncă cu unul dintre ofertanți și nu a făcut parte din consiliul de
administrație sau din orice alt organ de conducere sau de administrație al acestora;
3) nu deține acțiuni sau cote-părți în capitalul social subscris al ofertanților.
50. În cazul în care unul dintre membrii grupului de lucru, consultanții, specialiștii, experții șireprezentanții societății civile incluși în componența grupului de lucru constată, până la ședința de
deschidere a ofertelor sau după aceasta, faptul că se află în una sau în mai multe dintre situațiile
specificate în pct. 49, acesta soluționează conflictul de interese real în care se află în corespundere
cu prevederile art. 14 alin. (4) din Legea nr. 133/2016 privind declararea averii și a intereselor
personale, prin abținerea de la participarea la ședința grupului de lucru, informând președintele
grupului de lucru despre cauzele abținerii.
51. Membrul grupului de lucru care s-a abținut de la participarea la ședința grupului de lucru
este înlocuit cu o altă persoană, în condițiile pct. 26, fapte consemnate în decizia grupului de lucru
sau, după caz, în procesul-verbal de deschidere a ofertelor.
anexa nr.1
anexa nr.2
anexa nr.3